Marianne Marchand

Marianne Helena Marchand (Herbehereak, 1958) zientzialaria, politologoa, unibertsitateko irakaslea eta ikertzailea da, nazioarteko harremanetan eta genero ikasketetan espezializatua. Gai horiek ikuspegi kritiko eta feministatik lantzen dituzten argitalpen ugariren egilea da. 2017 urtean, International Studies Association (ISA) erakundeko Feminist Theory and Gender Studies sailak emandako Eminent Scholar Award saria jaso zuen.

 Bizitza 

 Ikasketak 
Marchandek Leidengo Unibertsitatean (Herbehereak) egin zituen Historiako lizentziatura eta Historia Garaikide eta Ekonomikoko maistratasuna. Gero, Zientzia Politikoan doktoretza lortu zuen, nazioarteko harremanetan espezializatuta, Arizonako Estatu Unibertsitatean (AEB). Graduondoko ikasketa aurreratuak ere egin zituen nazioarteko harremanetan Frantzian, Diplôme d'Études Approfondies DEA bat lortuta.

 Lan ibilbidea 
Bi hamarkada baino gehiagoz, denbora osoko irakasle-ikertzailea izan zen Puebla Ameriketako Unibertsitatean (UDLAP), eta Kanadako Ikasketen Programa ere zuzendu zuen. Irakasle bisitari edo ikertzaile afiliatua izan da Kanada, Estatu Batuak, Alemania, Danimarka, Norvegia, Suedia, Surinam eta Trinidad eta Tobagoko erakunde akademikoetan.

2020 urtean Associate Senior Fellow izendatu zuen Duisburg-Essen Unibertsitateko Käte Hamburger Kolleg / Centre for Global Cooperation Research zentroak. 2023 urteaz geroztik, irakasle bisitaria da Carleton Universityko Zientzia Politikoko Sailean (Ottawa, Kanada).

 Ikerketa-ildoak 
Genero, migrazio eta garapenaren arteko intersekzioan zentratu da Marchand-en lan akademikoa, baita ekonomia politiko globalean, teoria feminista postestrukturalistan, hegoaldeko epistemologietan eta mugaz gaindiko dinamiketan ere. Ikerketa-proiektuak koordinatu ditu, Mexikoko Zientzia eta Teknologiaren Kontseilu Nazionalaren (CONACYT), Europar Batasunaren, Kanadako gobernuaren eta Herbehereetako gobernuaren finantzaketari esker. Bere ikerketak Third World Quarterly, Millennium: Journal of International Studies eta International Studies Quarterly aldizkari espezializatuetan argitaratu dira.

Teoria feminista postestrukturalista nazioarteko harremanen eta ekonomia politiko globalaren azterketan txertatu zuen aitzindarietako bat da. Bere lanek eragina izan dute diziplinako botere, garapen eta ezagutzaren egitura hegemonikoak zalantzan jartzen dituzten ikuspegi epistemologiko alternatiboen garapenean. The Future of Gender and Development after 9/11: Insights from Postcolonial Feminism and Transnationalism artikuluan, Post 11-S garapen globalari kritika bat proposatzen dio, feminismo postkolonialetik eta transnazionalismotik.

 Argitalpenak 
Marchanden lana Nazio Batuen Erakundearen nazioarteko txostenetan aipatu da, eta munduan zehar generoa eta garapena aztertzeko programetan erabili dute. Haren ikuspegia aintzat hartu da Hegoalde Globalaren ikuspegi kokatua ematen duelako, migrazioari, garapenari eta nazioarteko lankidetzari buruzko narratiba nagusiak desafiatzen dituena.

 Feminism/Postmodernism/Development. Routledge, 1995.
 Latin American women speak on development: Are we listening yet?. En Feminism/Postmodernism/Development. Routledge, 1995.
 The political economy of new regionalisms. Third World Quarterly, 20 liburukia, 5 zenbakia, 1999, or. 897–910.
 The weave-world: Regionalisms in the South in the new millennium. Third World Quarterly, 20 liburukia, 5 zenbakia, 1999, or. 1061–1070.
 Gender and Global Restructuring: Sightings, Sites and Resistances. Routledge, 2000; segunda edición, 2011.
 Different communities/different realities/different encounters: A reply to J. Ann Tickner. International Studies Quarterly, 44 liburukia, 3 zenbakia, 2000, or. 441–446.

 Exploding the canon. Rethinking Empowerment: Gender and Development in a Global/Local World. Oxford University Press, 2001.

 Sariak eta aintzatespenak 

 2017an, Eminent Scholar Award, Feminist Theory and Gender Studies saila, International Studies Association 
 2020an, Associate Senior Fellow, Käte Hamburger Kolleg, Duisburg-Essengo Unibertsitatea
 2013tik, Ikertzaileen Sistema Nazionaleko kidea (III. maila), Mexiko
 International Studies Association-eko presidenteordea (2007-2008).

 Erreferentziak 

 Kanpo estekak 

Kategoria:Herbeheretarrak
Kategoria:Emakume zientzialariak
Kategoria:Nazioarteko harremanak
Kategoria:Emakume ikertzaileak
Kategoria:Emakume irakasleak
Kategoria:Emakume politologoak
Kategoria:Herbehereetako feministak